Papersnake/gushiwen huggingface dataset:
秦女休行
左延年（魏晋）

始出上西门。遥望秦氏庐。秦氏有好女。自名为女休。

休年十四五。为宗行报仇。左执白杨刃。右据宛鲁矛。

仇家便东南。仆僵秦女休。女休西上山。上山四五里。

关吏呵问女休。女休前置辞。平生为燕王妇。于今为诏狱囚。

平生衣参差。当今无领襦。明知杀人当死。兄言怏怏。

弟言无道忧。女休坚词为宗报仇。死不疑。杀人都市中。

徼我都巷西。丞卿罗东向坐。女休凄凄曳梏前。两徒夹我持刀。

刀五尺馀。刀未下。朣胧击鼓赦书下。
念奴娇 其二 和友人催雪
卫宗武（宋代）

暮云凝冻，耸玉楼、捻断冰髯知几。今岁天公悭破白，未放六霙呈瑞。瘗马发祥，妖麋应祷，终解从人意。腊前三白，瑶光一瞬千里。
便好剪刻漫空，落花飞絮，滚滚随风起。莫待东皇催整驾，点点消成春水。巧思裁云，新词胜雪，引动眉间喜。欺梅压竹，看看还助吟醉。
南歌子（四之一）
邓肃（宋代）

竹影窥灯暗，泉声语夜长。小窗无梦到高唐。独引三杯长啸、步修廊。

月午衣衫冷，莲开风露香。阑干西角下银潢。我欲乘槎天上、泛寒光。
句 其三
江砢（宋代）

读书三年艾，逢世四角轮。
答师厚夜归客舍见诒
韩维（宋代）

幽居直欲学忘言，忍对贤豪遂默然。谈到精微夜寥阒，秋风时下竹窗前。
初秋同林少宰罗司成游鸡鸣山
李孙宸（明代）

凉雨初收景乍妍，客裳沾洒思翛然。招携同叩鸡鸣寺，眺望仍登鹫岭巅。

霜落渚莲秋万顷，风归巢鹤树千年。萧王香殿埋芳草，宋苑经台起暮烟。

两度宦游供汗漫，六朝风物足留连。金门一别星辰隔，白下同来岁月偏。

簪绂未妨仙吏傲，酒杯宁负远公缘。尚怜泽雉樊中啄，终儗冥鸿人外骞。

丹灶罗浮砂未改，金书衡岳鸟还传。武陵不是人间世，好共他年访列仙。
山行见三十年前题名怅然有赋
陆游（宋代）

百年村落半丘墟，垂老经过一柅车。
金石阙讹秦汉旧，山川胜绝晋唐余。
醉题墨淡尘昏壁，诗社人亡泪溅裾。
名宦半生成底事？早时恨不学犁鉏。
送萧三十一之鲁中，兼问稚子伯禽
李白（唐代）

六月南风吹白沙，吴牛喘月气成霞。水国郁蒸不可处，

时炎道远无行车。夫子如何涉江路，云帆袅袅金陵去。

高堂倚门望伯鱼，鲁中正是趋庭处。我家寄在沙丘傍，

三年不归空断肠。君行既识伯禽子，应驾小车骑白羊。
题莹上人二画右剡溪
陆游（宋代）

天地又秋风，溪山忆剡中。
孤舟幸闲著，借我访支公。
赠涧上僧
张锡祚（清代）

竹庭残雪净，林壑寒流清。经声静夜阑，水月生空明。

道人了观化，心止神流行。空斋一相对，澹然离俗情。
鹰爪花
王侃（宋代）

宿蔓盘根悉剪夷，只留庭下雪霜枝。
史君第一憎贪攫，岂是苍鹰露爪时。
烛影摇红（丙子中秋泛月）
刘辰翁（宋代）

明月如冰，乱云飞下斜河去。旋呼艇子载箫声，风景还如故。袅袅余怀何许。听尊前、呜呜似诉。近年潮信，万里阴晴，和天无据。

有客秋风，去时留下金盘露。少年终夜奏胡笳，谁料归无路。同是江南倦旅。对婵娟；君歌我舞。醉中休问，明月明年，人在何处。
送客回马上作
欧阳修（宋代）

南浦空波绿，西陂夕照寒。
瑶华伤远道，芳草送归鞍。
翠歛遥山叠，氛收古泽宽。
衰容畏秋色，不及楚枫丹。
天津八景 其二 镇东晴旭
李东阳（明代）

五夜城头听早鸡，海东红日上云梯。飞乌晓飐朱帘影，舞燕晴翻画栋泥。

千里帆樯天远近，万家村市屋高低。客来不用愁风雨，无数风光入品题。
野池
王建（唐代）

野池水满连秋堤，菱花结实蒲叶齐。
川口雨晴风复止，蜻蜓上下鱼东西。
览西斋弟子抄诸家诗一首
刘克庄（宋代）

小窗几载共吟披，重见残编拊事悲。
早日才高鹦鹉赋，暮年泪尽鹡鸰诗。
神交梦尚通康乐，手泽书堪付阿宜。
若是孔怀因未断，安知来世不吹篪。
隆州道中
晁公溯（宋代）

冉冉晨雾重，晖晖冬日微。
草黄迷犊卧，水白见鸥飞。
在野樵牧少，闭关商旅稀。
妻孥属长至，遥想望吾归。
示杨仲质
释印肃（宋代）

谁识一微尘，於中藏本佛。
时时常放光，照烛一切物。
只许信心人，在处无轻忽。
这回味未应，不离金刚骨。
逢本分钳锤，煆成非外物。
银山碛西馆
岑参（唐代）

银山碛口风似箭，铁门关西月如练。
双双愁泪沾马毛，飒飒胡沙迸人面。
丈夫三十未富贵，安能终日守笔砚。
句 其十一
刘敞（宋代）

江南碧木映霜秋，丹实清香破客愁。
杨柳枝词四首 其三
黄省曾（明代）

白马金羁人未回。翠条仍自挂妆台。黄鹂莫作藏身处，一入丝中遣不开。
赠魏交让
曹鉴章（清代）

君有鸾凤质，超逸青云中。高蹈齐彭泽，达识比林宗。

闭户益著书，草玄追遗踪。雄采振大雅，高音存古风。

况乃崇明德，寥寥谁与同。层岩松桧林，幽谷兰蕙丛。

根干同山川，弱植难自丰。我怀景仰志，师资良可通。
相和歌辞。怨诗二首
薛奇童（唐代）

日晚梧桐落，微寒入禁垣。月悬三雀观，霜度万秋门。

艳舞矜新三，愁容泣旧恩。不堪深殿里，帘外欲黄昏。

禁苑春风起，流莺绕合欢。玉窗通日气，珠箔卷轻寒。

杨叶垂金砌，梨花入井阑。君王好长袖，新作舞衣宽。
韩世忠湖上骑驴图
张璨（明代）

神州难复旧山河，散尽熊貔事讲和。
驴背看来犹?铄，朝廷谁说召廉颇。
金地院
杨杰（宋代）

大历年中茅结宇，禅翁瓶锡久曾留。飞泉堂下雨长滴，偃石道傍云不收。

野鸟归来群木晚，老猿啼罢一山秋。世人多事头多白，底事情闲亦白头。
次弟观似单君范
陈著（宋代）

可人忽相访，恰恰应镫花。
古话达时样，霜毛感岁华。
雨中书枕榻，山下菜羹家。
一笑君听取，归期待白鸦。
秋日承庐陵曲山萧寿春过林居来谒临别赋赠一首
刘崧（元代）

秋露满园桑叶飞，远烦江上问柴扉。青山古道独行晚，白发故人相见稀。

细雨高原禾黍熟，斜阳疏树橘橙肥。残年甚欲留君住，何事骊驹只赋归。
次韵林茂南祀喜雪二首 其二
葛胜仲（宋代）

吾僚斋祷极精诚，俄见联翩舞玉霙。逞巧封条危不堕，弄閒飘玉细无声。

倾都奇货归王老，侵户寒威赖曲生。天念春回惟七日，故教连夜趁嘉平。
鹧鸪天
朱敦儒（宋代）

竹粉吹香杏子丹。试新纱帽紵衣宽。日长几案琴书静，地僻池塘鸥鹭闲。

寻汗漫，听潺湲。淡然心寄水云间。无人共酌松黄酒，时有飞仙暗往还。
和卞养直见示三绝简圣书
王之道（宋代）

迟日轻风过雨天，笑声何处送秋千。
清明已逼长安近，寄语先生快着鞭。
偈颂二百零五首
释正觉（宋代）

世尊无说说，迦叶不闻闻。
默默到时良自庆，家山元在白云根。
题汪水云诗卷十首
胡斗南（宋代）

翠柳摇摇迓客来，红梅的的为公开。
管宁昔作辽东去，苏武新从塞北回。
和冯中戍炉边偶作
王禹偁（宋代）

谁为东君掌青律，故将春日连人日。
春日雨丝暖融融，人日雪花寒栗栗。
雨雪寒暖苦不同，可比交情去就中。
仲咸拥炉发歌咏，古风泪破浇漓风。
人情离合古来有，召公初亦疑周公。
汾阳临淮本雠隙，一旦分兵若亲戚。
四公翻覆人不讥，各各操心为邦国。
此外譸张多为己，反掌背面如千里。
张耳陈余不忍言，魏其武安何足齿。
我爱中庸君子心，心与人交淡如水。
别有人间势利徒，一去一就随荣枯。
西汉董贤方佞幸，孔光迎拜卑如奴。
是时杨雄在东观，投阁欲死无人扶。
有唐力士夫人死，朝士执丧如丧妣。
是时李白放江边，憔悴无人供酒钱。
小人之性何所似，真如蜂蝶并蝼蚁。
寻春逐臭苟朝昏，岂顾松篁与兰茞。
重君誓心一何极，涧底松兮陵上柏。
涧松陵柏有朽时，我约君心无改易。
晚次鄂州
陈䞇（明代）

客帆收处近江城，偶遇乡人问去程。梦渚白蘋寒雁下，汉阳红树暮烟生。

故乡又是经年别，夜月空怜几度明。吟倚篷窗思无限，几家砧杵散秋声。
涧阿对雨二首 其二
张雨（元代）

步归灵涧幽，泥染居士屩。不知岚雨深，稍怯布衣薄。

拂床次群帙，扫径堆脱箨。清坐亦偶然，吾非慕仙爵。
和郑斋同年落叶诗 其九
周绍昌（清代）

弦柱初调锦瑟年，生桑又见海成田。也知一刻难赊夜，其奈群飞竟刺天。

五百拣花人早罢，三千扫雪事虚传。羽林散后宫车出，太乙门东急暮蝉。
苏州姚氏三瑞堂（姚氏世以孝称）
苏轼（宋代）

君不见董邵南，隐居行义孝且慈。
天公亦恐无人知，故令鸡狗相哺儿，又令韩老为作诗。
尔来三百年，名与淮水东南驰。
此人世不乏，此事亦时有。
枫桥三瑞皆目见，天意宛在虞鳏后。
惟有此诗非昔人，君更往求无价手。
水龙吟 羁所自寿,用刘后村自寿韵二首 其一
王士禄（清代）

灵均览揆重逢，幽拘欲忘桑蓬事。飞光如箭，出人不意，忽焉还事。

咄咄书空，芒芒集臆，了无情思。况狄云望杳，谢池梦断，肱虽曲，谁能睡。

不用出疆载贽。受一尘、隶无怀氏。人间无用，江淹彩笔，杨雄奇字。

试问何如，披裘安稳，漉巾容裔。待樊笼剖破，便携德曜，变名吴会。
送韩蜕秀才赴举
齐己（唐代）

槐花馆驿暮尘昏，此去分明吏部孙。才器合居科第首，

风流幸部缙绅门。春和洛水清无浪，雪洗高峰碧断根。

堪想都人齐指点，列仙相次上昆仑。
咏张宫师二疏东归图
王寂（南北朝）

战国事纵横，廉隅初灭裂。强嬴灰六籍，名教寖衰歇。

卯金新典礼，蠹简访遗缺。人材就教育，士检敦修洁。

贤哉二大夫，梦觉槐安穴。功名我何有，剑首吹一吷。

约日俱移疾，乞身良勇决。两宫赆黄金，恩遇顾不亵。

送车数百两，祖帐都门诀。冥鸿谢缯缴，天马落羁绁。

倒囊促供具，宾族相娱悦。父子以寿终，名声日星揭。

人谁不学步，卒莫践其说。寥寥阅魏晋，得一陶靖节。

平生腰骨硬，肯向督邮折。后世无问津，风流冷于铁。

龙眠以画隐，游意睎往哲。呜呼纸上影，生气犹凛冽。

宫师廊庙具，天为苍生设。莫袭异姓封，长揖稷与契。

云何眷短幅，摸索墨漫灭。况为山九仞，一篑功可辍。

盍睎凤巢阁，姑置鸥歃血。方将荐庙堂，微公孰曲蘖。

致君尧舜上，钟鼎载勋烈。归艇渺烟波，晴楼醉松雪。

古今虽异时，出处同一辙。款图幸不恶，蚤计正恐拙。

两疏傥有灵，抵掌冠缨绝。
直庐多暇新绿郁然信笔二绝
程珌（宋代）

朝绝倖恩除自少，边清妖祲檄书希。
饭馀摩腹闲行立，一抹墙东新翠薇。
适远
陈与义（宋代）

处处非吾土，年年备虏兵。
何妨更适远，未免一伤情。
石岸烟添色，风滩暮有声。
平生五字律，头白不贪名。
蝶恋花·密州上元
苏轼（宋代）

灯火钱塘三五夜，明月如霜，照见人如画。帐底吹笙香吐麝，更无一点尘随马。
寂寞山城人老也！击鼓吹箫，却入农桑社。火冷灯稀霜露下，昏昏雪意云垂野。(却入 一作：乍入)
宴晴江山拱北楼
余阙（元代）

汉坻开绣阁，萧然似渚宫。晴江华楯外，列岫绮钱中。

树色芳樽绿，荷花粉脸红。贤王敬爱客，乐宴意何终。
次观珠塘同郭子作
屈大均（明代）

榕阴行不尽，夹路鹧鸪啼。树树包青嶂，山山出一溪。

虎过风叶乱，蝉立露枝低。于役虽云苦，林泉得共携。
过池阳旧治和吕子西韵
袁说友（宋代）

浮沈宦海几春秋，岁晚重来旧典州。
昔日青山虽在眼，故侯白发已盈头。
吟边感慨关情久，忙里工夫著意偷。
闻说峡江春涨晚，掷帆聊为此邦留。
端午帖子 其二 太上皇后阁
周必大（宋代）

积雨收梅夏，清风度麦秋。六宫争献寿，不觉月沉钩。
自题小像集唐十二首 其五
瞿士雅（清代）

此身飘泊苦西东，除我无人与子同。好景采抛诗句里，忘机相子画图中。

莫嫌憔悴无知己，赢得风姿似钓翁。野艇几曾寻水去，茫茫万事坐成空。
杭州杂诗和林石田 其四
汪元量（宋代）

蠋也吞声哭，潜行到水头。人谁包马革，子独衣羊裘。

水面生何益，南冠死则休。百年如过翼，抚掌笑孙刘。
义荣见示禅月山居诗盥读数过六根洒然但余素
郑刚中（宋代）

世态欹危转觉难，年来宜我面西山。
高情不出窗几内，至乐亦非文字间。
愿得好风常款款，不妨流水自潺潺。
个中有味谁同享，俗子卑陬莫强攀。
天津查俭堂分守庆远重建龙溪黄文节公祠赋寄
汪孟鋗（清代）

天津查君今豪士，权守蛮荒天所使。文章政事到古人，能使古人今不死。

谁遣涪翁住南楼，赤脚承溜不言愁。楼前杜鹃叫钩辀，何时金鸡赦九州。

生来羁管死恋留，部民献地庙祀修。嘉定以后兵燹改，丹霞不作此心在。

云兴雷集倾一时，山高水长望千载。诗人万子君故知，妙赋南池工部祠。

吾家仲弟才亦横，生好公诗如性命。假若二子在世间，定有杰句发天悭。

题成欲寄重欷歔，万里遥酹愁云山。
次韵答陈子明宿何襄武山斋见怀之作
李之世（明代）

京洛淄尘满敝貂，惜归芳草怨陵苕。几人幽谷同歌桂，五见春盘自颂椒。

北去风尘双剑隔，南来信息大江遥。严城朔吹传哀角，边月乡愁写洞箫。

圭岭自悬松鹤梦，珠江不断往来潮。畏人小筑称愚谷，带索行歌混野樵。

云树千重犹漠漠，蒹葭一水望迢迢。素怀知尔情偏剧，彩笔逢人气转骄。

一字宁论堪赤帜，千秋谁共振华镳。陈郎草檄霜横阵，水部梅花雪映条。

见说驼山誇胜会，肯容借榻避纷嚣。涧泉带雨疑霏玉，海气蒸霞欲建标。

千里徒悬泛雪棹，重逢尚阻隔江招。邮筒此日劳缄臆，两地相思对泬漻。
压沙寺梨
韩琦（宋代）

压沙千亩敌侯封，珍果诚非众品同。自得嘉名过冰蜜，谁知精别有雌雄。

常滋沆瀣充肌脆，不假燕脂上颊红。四海举皆推美味，任从潘赋纪张公。
汪运干饷酒 其一
方岳（宋代）

长须手挈一壶酒，问识浣花工部无。蓑笠荷锄烟雨外，再三不信是耕夫。
赠从弟茂卿（时欲北游）
杨巨源（唐代）

吾从骥足杨茂卿，性灵且奇才甚清。海内方微风雅道，

邺中更有文章盟。扣寂由来在渊思，搜奇本自通禅智。

王维证时符水月，杜甫狂处遗天地。流水东西岐路分，

幽州迢递旧来闻。若为向北驱疲马，山似寒空塞似云。
归自谣·愁冉冉
佚名（宋代）

愁冉冉。目送书空鸿数点。落霞风剪江分染。胜处屏云犹未掩。羞娥敛。红潮怕上春风脸。
题贺水部书画五首 其一
汪藻（宋代）

茹芝商岭见时清，来望重瞳日月明。径去似知真主意，东游不为羡门生。
减字浣溪沙（十五之四）
贺铸（宋代）

烟柳春梢蘸晕黄。井阑风绰小桃香。觉时帘幕又斜阳。

望处定无千里眼，断来能有几回肠。少年禁取恁凄凉。
赠别董彦速四首 其四
谢薖（宋代）

机事都捐忆大庭，茅檐相对眼俱青。期君别后文章健，往吊沅湘屈子醒。
鹊桥仙（邢少连送末利）
张孝祥（宋代）

北窗凉透，南窗月上，浴罢满怀风露。不知何处有花来，但怪底、清香无数。
炎州珍产，吴儿未识，天与幽芳独步。冰肌玉骨岁寒时，倩间止、堂中留住。
陶谷题南唐官舍壁
不详（唐代）

西川狗，百姓眼。马包儿，御厨饭。
和人乞朱樱十首
廖行之（宋代）

族派蟠桃谱牒存，三千历岁物难群。
黠儿尚许三偷摘，可是年年不见分。
孙明复石守道祠堂
王奕（元代）

师生高掠二山名，千载谁云道义轻。
岳府柏林风雨夜，琅然犹带读书声。
寄张先郎中
王安石（宋代）

留连山水住多时，年比冯唐未觉衰。
篝火尚能书细字，邮筩还肯寄新诗。
胡床月下知谁对，蛮榼花前想自随。
投老主恩聊欲报，每瞻高躅恨归迟。
同日舟中怀雨泉使君次韵
陈一松（明代）

揽策逢朝雨，登舻欲夕曛。远天浮楚水，白日散江云。

渔火岸将暝，莺花春正分。有怀成独坐，愁绝棹歌闻。
赠赵丞四首
陈造（宋代）

君家鸾镜照芙蓉，笑我衣襦绽不缝。
想见后堂颓醉玉，梁州按罢晚妆慵。
登金山寺
张祜（唐代）

古今斯岛绝，南北大江分。水阔吞沧海，亭高宿断云。

返潮千涧落，啼鸟半空闻。皆是登临处，归航酒半醺。
临江仙·行道桥南无酒卖
刘过（宋代）

行道桥南无酒卖，老天犹困英雄。
挽饶武博二首
陈元晋（宋代）

内集侪甥舅，同登齿弟兄。
忘年情好密，开口肺肝倾。
恍尔同醒醉，伤哉隔死生。
朔风吹老泪，哀些不成声。
和庭佐弟韵
彭汝砺（宋代）

鸿雁飞云际，圭璋照座隅。喜心看欲雪，佳句续围炉。

萧洒开书帙，清狂泥酒壶。云霄非万里，行看步夷涂。
读本朝史有感十首
项安世（宋代）

垂帘复辟身居稳，送吕迎章话又新。
瞒得庭中相泣者，难瞒屏后窃听人。
余继中都曹招看花二首 其二
卢龙云（明代）

满座长留客，分曹静放衙。开帘调舞鹤，入座绕繁花。

胜算棋偏敌，高谈日欲斜。非君时命酒，何以度年华。
赠蔡长官子
徐积（宋代）

去年冬至第一日，省墓人回船过急。不知两眼血乾无，使我时时为君泣。
春日杂咏
梅磊（清代）

云度千峰日渐低，柴门深闭响山西。东风不识人愁思，水长花开鸟乱啼。
姑苏泛月一首
王阮（宋代）

夜来谁共泛灵槎，飞上牵牛织女家。
但觉满身天雨露，绝无一点世尘沙。
秋将寒玉清风阵，月借鎔银泼浪花。
投晓归来互相告，等闲休向俗人夸。
又二首 其一
袁燮（宋代）

重峦叠嶂巧萦纡，中有汪汪万顷湖。山色水光相映发，清辉含处妙难摹。
吊贾岛
李克恭（唐代）

一一玄微缥缈成，尽吟方便爽神情。宣宗谪去为闲事，

韩愈知来已振名。海底也应搜得净，月轮常被玩教倾。

如何未隔四十载，不遇论量向此生。
满庭芳 葵花
曹忱（清代）

山茗开笼，江鲥穿柳，好事都入熏风。昼长人静，蝴蝶梦魂中。

枝上残花犹落，闲情看，葵萼成丛。春归去，朱明节近，吹锦到帘栊。

阴浓。莺语处，开同芍药，烂若芙蓉。且追陪杖履，谈笑从容。

拨取床头斗酒，拼一醉，亭上称翁。还堪羡，江郎有笔，挥洒尽如龙。
促织
张乔（唐代）

念尔无机自有情，迎寒辛苦弄梭声。

椒房金屋何曾识，偏向贫家壁下鸣。
送赵倅秩满东归分韵得念字
许及之（宋代）

官閒颇成赘，习懒积怀歉。古井无复波，寒灰岂能焰。

苟且信自惭，奔竞亦良厌。学道无新功，但觉益友欠。

夫君圭璋姿，表里绝瑕玷。瓦砾诚可羞，温润得渐染。

向来三语称，吾里怀窥觇。名谈造根柢，高文在铅椠。

转首十五年，天庭久宜掞。胡然慰穷愁，相逢古天堑。

治中员外置，缩手靳韝䪜。从容国医旁，出语即中砭。

邂逅秩云满，萧条理琴剑。炯炯幽者兰，林深守孤艳。

宁受萧艾欺，忍使薋菉僣。谁欤功名涂，由己拯昏垫。

小草非远志，臭味真有忝。羞杀东方生，饥死更求赡。

因君动行李，令我起归念。西山有石田，努力事耕敛。
平声四韵 其一
许国佐（明代）

金陵留滞日，来往半娄东。一病辞明主，言归笑远公。

横舟三尺剑，挂席大江风。去国还家意，悠悠不可穷。
郡斋赠王卿
韦应物（唐代）

无术谬称简，素餐空自嗟。秋斋雨成滞，山药寒始华。

濩落人皆笑，幽独岁逾赊。唯君出尘意，赏爱似山家。
上礼部杨侍郎
皇甫冉（唐代）

郢匠抡材日，辕轮必尽呈。敢言当一干，徒欲隶诸生。

末学惭邹鲁，深仁录弟兄。馀波知可挹，弱植更求荣。

绩愧他年败，功期此日成。方因旧桃李，犹冀载飞鸣。

道浅犹怀分，时移但自惊。关门惊暮节，林壑废春耕。

十里嵩峰近，千秋颍水清。烟花迷戍谷，墟落接阳城。

渺默思乡梦，迟回知己情。劳歌终此曲，还是苦辛行。
再题泉林行宫八景 其六 柳烟坡
弘历（清代）

新稊欲放晓寒轻，低泮朝烟一缕横。今岁春来节令早，已怜举眼盼清明。
贺新郎
郑元秀（宋代）

三月桃花浪。涌荆红、浮光散彩，倚空千丈。杨柳阴中长堤路，一片笙歌暖响。春待晚、气清天亮。闻道君侯生此日，具虎头、飞食封侯相。风度远，襟怀爽。

宝杯为我倾家酿。醉乡深，何妨更尽，吸川鲸量。富贵时来应自有，岂在随人俯仰。且共把、眉头开放。但得仙风长不老，又安知、不做东南将。勋业付，云台上。
绿阴野屋前海棠二株栽三年矣适值盛开喜而成咏
弘旿（清代）

麻姑忽款蔡经扉，剪剪明霞护彩衣。梦里云深谁唤起，枝头春老漫催归。

顿教林屋生华润，那许丹青品瘦肥。亭惬素心轩待月，何尝聚散与心违。
甘州·周庆光君索题故山别母图
陈家庆（清代）

记匆匆、当日别乡关，鹤警戒霜晨。望龙山云气，高堂白发，辉映星星。

回首亲庐何处，苦恋倚闾情。游子天涯恨，莫报三春。

最喜登车慷慨，问冀州何日，揽辔澄清。看中原万里，狐鼠正纵横。

怅故居、天高月黑，梦一鞭、遥指旧芜城。休怀感，待收京也，归奠先灵。
除夜寄弟妹
白居易（唐代）

感时思弟妹，不寐百忧生。
万里经年别，孤灯此夜情。
病容非旧日，归思逼新正。
早晚重欢会，羁离各长成。
蟠龙岭
范成大（宋代）

夷陵至𦚧䏰，复岭苦丝乱。初程尚勇往，少日还委顿。

安得长剑挥，尽铲叠嶂断。虽云北山愚，聊快南溟运。

此意竟萧索，劳歌谩凄曼。日日望平陆，念念到彼岸。

人言束马险，但欠蟠龙峻。摧颓强弩末，黾勉焚舟战。

譬如已偿逋，犹有未折券。山根治晓装，峰顶寄朝饭。

稍脱蚓瘴染，还探虎窠玩。性命乃可忧，筋力何足算。
江亭晓望
王炎（宋代）

天在空蒙外，山横杳霭中。
潮翻江水白，日射海霞红。
旅食思乡社，归舟待便风。
老怀谁共语，注目送飞鸿。
霜柏亭试墨
文同（宋代）

山风吹早晴，裌服觉微凛。
烟云有佳尚，竹石得幽禀。
闲窗覆旧局，晚阁试新品。
几欲赋郊居，奇词未如沈。
虚乐亭
释道潜（宋代）

谁构新亭近翠微，似教陶令洽天机。池光引月来檐庑，竹影疏风到客衣。

爱酒有时携玉斝，无弦聊自拂金徽。人间乐事还能几，肯向良辰与物违。
客中贵谈中军朱大夫王光禄追饯栖霞有作
王世贞（明代）

归辙何所爱，爱此中林幽。感叹我良友，驱马迫相求。

晨供伊蒲我，晚橐出珍羞。贵人徇新知，涕泗纵横流。

中军追故欢，茕然若无俦。慷慨朱大夫，誓欲命扁舟。

沉沉王光禄，悔不昔绸缪。志士歌伐木，颓老恋首丘。

诚知中肠异，别泪不可收。
过广济圩三首
杨万里（宋代）

圩田岁岁镇逢秋，圩户家家不识愁。
夹路垂杨一千里，风流国是太平州。
韩氏周宣王时为侯尝入觐而归显父饯之尹吉甫作诵今司空康国公既老元祐丁卯朝京师戊辰春还许天子赐燕某赋是诗
彭汝砺（宋代）

在昔韩侯，受命以周。绍嗣禹功，以续祖考。韩侯入觐，玄衮介圭，以淑其旆。

韩侯归止，显父是饯。笾豆以践，奏鼓衎衎。韩侯燕喜，既多受祉。

施于子孙，为宋柄臣。以子且贤，长则上公。亦似前人，以赫厥庸。

公老许田，载见式时。朝以大疑，公为蓍龟。公去不留，天子是思。

薄言维之，旟旐以辉。都人咸喜，祝之千岁。国以元老，邦家是赖。

康公之德，寅亮孔硕。利泽在民，功在社稷。孰能诗之，以继韩奕。

诞发其声，施于罔极。
自贺
陆游（宋代）

胎发茸茸绿映巾，归耕犹是太平民。
流觞内史招同社，扛鼎将军与卜邻。
曾冠六鳌非俗吏，已开九秩是陈人。
一杯剩约梅花醉，又见开禧第二春。
秋意
载湉（清代）

一夕潇潇雨，非秋却似秋。凉风犹未动，暑气已全收。

桐叶碧将堕，荷花红尚稠。西郊金德王，武备及时修。
无题
王铚（宋代）

三月柳花飞，东风绣香国。
桂影弄春光，飞琼怅分缺。
云舆返积霄，翠浪翻天末。
阆苑桃李花，莫使芳香歇。
缅怀霞中人，芙蕖艳秋色。
烟鸾吟碧空，行云不停刻。
何事寄红埃，悲声调绿发。
神观洞太虚，紫清注金格。
玉宸丹凤检，词章焕琼笈。
孰执招真旗，笙箫下空阙。
灵光湛法身，生死本无别。
妙合造化机，阴阳时出没。
欲识天中真，寒江浸明月。
题壁
成真人（唐代）

蜀路南行，燕师北至。本拟白日升天，且看黑龙饮渭。
尝酒用前韵
陆容（明代）

饮尽君家碧瓮春，香痕狼籍上罗巾。
诗坛不遣前盟负，郎署应怜此会新。
归骑已闻珂撼玉，留人莫待烛销银。
步兵故有风流在，傲杀金貂买醉人。
采芹亭
方蒙仲（宋代）

野性于人投合少，惟山差与意中宜。
专留一榻为渠下，绝似陈蕃见稚时。
隋帝陵下
鲍溶（唐代）

白露沾衣隋主宫，云亭月馆楚淮东。盘龙楼舰浮冤水，

雕锦帆幢使乱风。长夜应怜桀何罪，告成合笑禹无功。

伤心近似骊山路，陵树无根秋草中。
江城子 试灯日，将诸孤郊南谒墓，归舟遇雨
范贞仪（清代）

半篙春水搦蓝罗。嫩烟拖。皱微波。点点丝丝、细雨又相和。

比我今朝双眼泪，流不尽，是谁多。

韶华锦片任閒过。蹙愁蛾。奈愁何。忆得年时、此夜正酣歌。

戏綵含饴灯似昼，难道是，在南柯。
横吹曲辞。入塞
刘希夷（唐代）

将军陷虏围，边务息戎机。霜雪交河尽，旌旗入塞飞。

晓光随马度，春色伴人归。课绩朝明主，临轩拜武威。
题庄氏书楼
德祥（元代）

三尺枯桐挂此楼，楼中人似晋风流。酒杯春到休教歇，书册年来尽要收。

柳色半边溪水上，莺声一片晚风头。满怀清思无消处，月过楼西坐未休。
蓦山溪（谯园饮酒为守令作）
晁补之（宋代）

谯园幽古，烟锁前朝桧。摇落枣红时，满园空、几株苍翠。史君才誉，金殿握兰人，将风调，改荒凉，便是嬉游地。

刘郎莫问，去后桃花事。司马更堪怜，掩金觞、琵琶催泪。愁来不醉。不醉奈愁何，汝南周，东阳沈，劝我如何醉。
芗林五十咏·读书堂
杨万里（宋代）

老以书为命，眼将书作雠。
芗林与诚叟，同贩短檠愁。
扇子诗
李石（宋代）

素缣咫尺十分圆，淡墨浓阴画手传。
惟恐动摇天地窄，只应掌上握山川。
游昭武西塔寺和刘太守仁甫韵
黄仲昭（明代）

偶同登古寺，楼阁夕阳边。列雉低连树，遥山翠倚天。

劳生成底事，客路又经年。只合还山去，尘缨濯涧泉。
卜算子
郭应祥（宋代）

黄几叔所惠绿烛，遂赋。

绿烛间红花，绝艳交相照。不分花时雨又风，折取供吟笑。

拟把插乌巾，却恨非年少。点笔舒笺领略渠，座客词俱妙。
大水
薛逢（唐代）

暴雨逐惊雷，从风忽骤来。浪驱三岛至，江拆二仪开。

势恐圆枢折，声疑厚轴摧。冥心问元化，天眼几时回。
送昭敏首座
释重顯（宋代）

君不见，鹫峰胜集，
百万茫茫等闲过，坏衲之外皆清堕。
君又不见，熊岭孤运，
岁月索索艰难生，深雪之中有一箇。
宛转流落千馀年，危分崄布空平阗。
弁龙蛇兮眼何正，擒虎兕兮机不全。
石窗四顾沧溟窄，寥寥不许白云白。
掣断金锁天麒麟，高举铁鞭击三百。
犹轻舍，争知也，
别有七星光斗射。风前把欲赠行人，
将报不平绕天下。
次韵方蒙仲高人亭
方岳（宋代）

相从文字盟，不与如此酒。
他日有移文，毋令猿鹤受。
进船泛洛水应制（一作薛昚惑诗）
孙逖（唐代）

禁园纡睿览，仙棹叶时游。洛北风花树，江南彩画舟。

芳生兰蕙草，春入凤凰楼。兴尽离宫暮，烟光起夕流。
挽东莱先生
邵度（宋代）

岐嶷称前辈，渊源便老成。
及门多况说，在初已蒙亨。
麟笔空遗恨，笺诗正用情。
谁知两楹梦，湖海器书生。
临江仙·佳人
李石（宋代）

烟柳疏疏人悄悄，画楼风外吹笙。倚栏闻唤小红声。熏香临欲笙，玉漏已三更。
坐待不来来又去，一方明月中庭。粉墙东畔小桥横。起来花影下，扇子扑飞萤。
相见欢·无言独上西楼
李煜（五代）

无言独上西楼，月如钩。寂寞梧桐深院锁清秋。
剪不断，理还乱，是离愁。别是一般滋味在心头。(一般 一作：一番)
高宗皇帝挽词五首
宋孝宗（宋代）

赤伏兴王业，巍巍四十年。
佛狸方送死，天马合争先。
自厌兵车会，亲提造化权。
此疆并尔界，恩德到渊泉。
再到山阳寻故人不遇二首
李中（五代）

维舟登野岸，因访故人居。乱后知何处，荆榛匝弊庐。

欲问当年事，耕人都不知。空馀堤上柳，依旧自垂丝。
送沈生昆弟随侍之博白四绝句 其一
张方平（宋代）

炎方景象异中原，海气昏昏杂瘴烟。今日荒夷成雅俗，薰风南播自妫弦。
宁州春思
项斯（唐代）

失意离城早，边城任见花。初为断酒客，旧识卖书家。

寒寺稀无雪，春风亦有沙。思归频入梦，即路不言赊。
和钟子鸿二首
刘克庄（宋代）

清吟颇觉续貂难，衔袖勤于贽热官。
怪子车轮行地远，愧予门户似冰寒。
舂粱礼数呼儿具，覆醤文章怕客看。
老去商歌声满屋，孰云野处寂无懽。
九月一日晨起风物凄然不胜怀远之思作五首寄
赵蕃（宋代）

姨母比苦胫，涉秋今若何。
音书君定密，离苦我何多。
凫舄思文瑞，灯窗想骥和。
何以俱款集，未厌数经过。
念奴娇 寄徐指挥
刘炳（明代）

中天日丽转洪钩，紫凤黄龙呈瑞。附翼攀鳞登庆会，谁是晚成之器。

击楫中流，闻鸡而起，多少澄清志。斗牛南射，寒光炯炯垂地。

报道玉塞秋高，虎皮雕羽箭，西征辽水。铭勒燕然头欲白，壮矣风云英气。

他日归来，堂开绿野，富贵功名遂。故园松菊，邻翁酿酒同醉。
赠程元鼎二首 其二
王质（宋代）

杜宇正呼急，程君来告辞。自怜吾老矣，敢问子何之。

起柁指行在，求官鸣有司。归来定何日，秋事以为期。
始平公以光得免使北赐之以诗谨依韵酬和
司马光（宋代）

皇华将命得人难，专对非才辄自言。幸免驱车涉沙漠，尚容载笔侍宣温。

不唯羞屈穹庐膝，无奈常游魏阙魂。衮职区区未能补，何时馀论奉清樽。
寄祁羡仲兼讯卢唐宪庞与虔 其四
曾仕鉴（明代）

尔去同盟有马生，侯芭如爱草玄成。尊残石洞躬耕后，莫问悠悠世上名。
县学
李正民（宋代）

碧瓦鳞鳞接近郊，青青衿佩得同袍。欣闻庠序儒风盛，不见桑榆太白高。

鲁国已观沂上舞，汉朝应货蜀中刀。献酬济济升平事，泮水从今有弁髦。
感花
吴芾（宋代）

正欲持杯赏万红，却遭连日雨兼风。
种花欲看难如此，可是衰翁赋分穷。
偈颂七十一首
释了惠（宋代）

贵如圭璧，贱如泥土。
镇压山川，辉腾今古。
有商量，没价数。
富者辉之贫，贫者辉之富。
岂不见茶陵山下郁阇梨，骑驴踏断溪桥路。
登栖禅山
唐庚（宋代）

海雨山烟拨不开，眼前遮定望乡台。如何借得维摩手，断取西南故国来。
风中柳 鹦鹉善言，忽无故而卒，南宗女师哭之甚哀，余因作此慰之
侯文曜（清代）

绿委红憔，底事今朝回首。肯思量、解条人否。禅关寂寥，叹心经谁授。

琵琶拍、又谁猜扣。

人世虚舟，好把死生参透。劝伊行、且消清昼。想归西土，免牢笼厮守。

料应傍、玉瓶杨柳。
赋得薄雾笼花
谢与思（明代）

玉树朱华艳，芳晨紫雾笼。微分团砌色，稍辨簇香丛。

风袅珠难胜，阳晞縠转濛。临觞欣赏意，应较昨宵浓。
到龙井寺
郑清之（宋代）

底忙不肯访禅林，山寺何曾避客深。
奇石韵高非令色，老松皮脱见真心。
檐牙徇铎关幽事，溪曲无弦出妙音。
拂拭少游碑好在，姓名曾记落碑阴。
夹竹梅
何基（宋代）

不染世间儿女尘，任他桃李自争春。也应高洁难为对，独有修篁是可人。
有感寄唐月心
何梦桂（宋代）

日暮佳人雪满簪，不堪重听楚骚吟。
游豚吹浪江风恶，穴蚁坯封山雨深。
遯世敢谈枰外著，济时空抱梦中心。
閒花满地将军老，莫向东风更鼓琴。
全椒道上口占六首 其二
吴敬梓（清代）

乌犍稳卧闭柴门，千树桃花又一村。翻恨阳禽声聒耳，春原无处不消魂。
闲乐
文同（宋代）

昼睡忽过午，好风吹竹床。
溪云生薄暮，山雨送微凉。
粉裛衣裳润，兰薰簟席香。
归来闲且乐，多谢墨君堂。
舂米方归瑞峰寺僧送菜适至遂成晚馈
赵蕃（宋代）

香粳出村舂，晚菘来野寺。八珍不吾易，一饱有馀味。

鸣钟与列鼎，饭蔬仍饮水。此道本平观，在人安择尔。
咏韩氏二子
贾岛（唐代）

千岩一尺璧，八月十五夕。清露堕桂花，白鸟舞虚碧。
为章生成之题新城遗照三首 其二
曹家达（清代）

故园梅讯计全非，东郭人家燕子飞。岁岁花开无好咏，春随诗老一并归。
送李处士归弋阳山居（限姓名中用韵）
权德舆（唐代）

暂来城市意何如，却忆葛阳溪上居。不惮薄田输井税，

自将嘉上著州闾。波翻极浦樯竿出，霜落秋郊树影疏。

想到家山无俗侣，逢迎只是坐篮舆。
点绛唇
蔡伸（宋代）

绿萼冰花，数枝清影横疏牖。玉肌清瘦。夜久轻寒透。

忍使孤芳，攀折他人手。人归后。断肠回首。只有香盈袖。
风流子（白莲）
刘克庄（宋代）

松桂各参天。石桥下，新种一池莲。似仙子御风，来从姑射，地灵莲宝，产向蓝田。曾入先生虚白屋，不喜傅朱铅。记茂叔溪头，深衣听讲，远公社里，素衲安禅。

山间。多红鹤，端相久，蓦地飞去蹁跹。但蝶戏鹭翘，有时偷近旁边。对月中乍可，伴娥孤另，墙头谁肯，窥玉三年。俗客浓妆，安知国艳天然。
浕口治
张继先（宋代）

真真相袭养真材，万木深沉一水回。
珠逞夜明秋浪定，磬含霜水晓霞开。
二仙已远教谁遇，三粒还能待我来。
若遣青童验轮迹，断烟无影落苍苔。
杂诗 其十
李正民（宋代）

汲汲谋三径，区区卜一廛。艰难归旧隐，荏苒叹流年。

欲设维摩榻，重寻子敬毡。飘零来海角，华发已盈颠。
偈颂七十一首
释了惠（宋代）

霜蹄一跃趁春风，看尽深红及浅红。
鞭影未摇归路活，杜鹃声在夕阳中。
谢人送兰 其二
朱熹（宋代）

淹留阅岁序，契阔心怀忧。独卧寄僧闾，一室空山秋。

徘徊起顾望，俯仰谁为俦。伊人远赠问，孤根亦绸缪。

芳馨不我遗，三载娱清幽。愧无琼琚报，厚意竟莫酬。

瞻彼南陔诗，使我心悠悠。
次韵鲍以道天童育王道中吴体
史浩（宋代）

逆云佛塔金千寻，傍耸滴翠玲珑岑。
春供万家富远目，响答两地纷啼禽。
风摇野帻去复去，露浥乳窦深尤深。
奇声俊逸鲍夫子，蓬社不挂渊明心。
丹棱杨子金挽诗
魏了翁（宋代）

气象古君子，渊源朝大夫。
里门车下泽，客舍马青刍。
霜柏寒逾劲，庭荆老不枯。
只愁儿返哺，不及见飞乌。
酬功父格之禹乂鲁文上甫汝恒送别
欧大任（明代）

停君车骑翠坡陀，白玉双童几曲歌。行客岂堪连袂听，海阳携手似漳河。
二哀诗·兰午亭明府
唐烜（清代）

沧州吾邻郡，自古多奇士。周旋文字交，知我惟兰子。

早岁歌《鹿鸣》，壮年偶出仕。未膺赤绶荣，忽集青蝇矢。

一官奚足恋，弃之犹敝屣。归来发藏书，今古究终始。

下觑章句儒，前后等糠秕。一身甘支离，众口任訾毁。

我时困青衿，相遇长安市。冠盖日纷纭，惟君独伟视。

从此弟畜我，论长十年齿。会合常苦悭，两度过君里。

君复京洛游，我初弹冠喜。对床话风雨，解囊济庚癸。

导我语周详，爱君文丽绮。君忽掉头笑，书生见尚尔。

丈夫宏建树，岂在钻故纸。陈编酣糟粕，随人效诺唯。

以此取世资，咄嗟尔奴婢。东西日侵略，当引为国耻。

衮衮诸公卿，了不知彼己。隐忧伏萧墙，闰位乱蛙紫。

嫠恤岂徒然，兴亡有责耳。邻舍闻咋舌，窃骂君狂诡。

昧昧我思之，针砭彻心髓。句留逾半载，暌违倏一纪。

中间一邂逅，匝月整行李。有如饥得食，颇似鼎染指。

誉我学精进，窥君貌衰委。君养丘园高，我痛垩庐倚。

朝端争水火，君言斯验矣。三辅暴徒起，爬梳不可止。

红巾塞里巷，朝人暮犬豕。官吏莫谁何，父老肃拜跪。

君曰乃盗耳，蕴祸在内宄。忌者走相告，凶党抽刃俟。

俄顷悉坌集，大索不移晷。倔强就执缚，欢呶醢之已。

枯胔暴原野，家人幸料理。不日渠魁诛，沥血为君祀。

我困围城中，翠华已西驶。消息故乡来，流涕但抚髀。

不得哭寝门，喉梗若结痞。乳臭实召祸，贤哲独遭否。

昔约君卜邻，今为君作诔。昔别客魂消，今伤臣质死。

造物能穷人，先夺其所恃。欲碎伯牙琴，且隐南郭几。

天池有时翻，泉台何日起。安得寄此词，置君幽宫里。
七月四夜十过差凉闲坐和徐子融晦日所寄四绝
陈文蔚（宋代）

昏花病眼已经年，世味甘酸总澹然。
堆案文书浑不读，一灯危坐晚凉天。
次韵学士兄秋初 其三
李弥逊（宋代）

叶叶彫梧阵阵风，疏云全放月华浓。故人不寄江头信，看尽飞鸿断复纵。
次韵和云门同介唐酒后过敦夫寓斋
陈廷黻（清代）

兰苕翡翠斗新鲜，酒后新诗写满笺。竹屋一镫人扰扰，梅窗半月夜娟娟。

我曹狂饮能千古，此夕清谈足百年。莫被市人知此态，买丝恐作画图传。
次韵李季龙希膺 其三
曾广钧（清代）

乍骋兰筋上九崃，各分军寄拥群材。本期决战临丹浦，谁遣沈枪卧绿苔。

辽海风尘归皂帽，巴陵祠庙锁烟煤。莫言厝火为安策，烽照甘泉正劫灰。
桓帝初天下童谣
佚名（魏晋）

小麦青青大麦枯，谁当获者妇与姑。
丈人何在西击胡。
吏买马，君具车，请为诸君鼓咙胡。
田单
王安石（宋代）

湣王万乘齐，走死区区燕。
田单一即墨，扫敌如风旋。
舞鸟怪不测，腾牛怒无前。
飘颻乐毅去，磊砢功名传。
掘葬与劓降，论乃愧儒先。
深诚可奋土，王蠋岂非贤。
题画白雁二首
陆文圭（元代）

未曾至雁门，安知食雁美。
若读潜夫论，当不保此纸。
夏景 其二 松凉夏健人
刘辰翁（宋代）

天地若为容，凉阴何处逢。困人惟夏日，健我是云松。

雨立三千丈，风生一万重。如餐华峰藕，不藉葛陂龙。

脱帽苍虬笑，披衣病鹤松。月明天似水，归路踏芙蓉。
绍兴祭风师六首
佚名（隋代）

礼有三祀，备物视帝。
神临消摇，畴敢跛倚。
重觞载申，百味也旨。
神兮乐康，答我以祉。
春晚即事
陆游（宋代）

小时抵死愿春留，老大逢春去即休。
今岁禹祠才一到，安能分日作遨游？
自安福过真珠园梅坡
张镃（宋代）

舒忧早逾关，延昭尽名侣。
林亭果幽赏，得计良自许。
高鸣迭酬唱，阳春谁激楚。
坐移游好园，振策盼芳渚。
曾茅旧剪结，冰艳静谁与。
几年杨巨源，句妙听钟敔。
谪仙断前躅，凌厉苍霄举。
吾人潘逍遥，清新出机杼。
揆予才独后，乙乙抽茧绪。
肆瞻宇宙宏，气类混出处。
盍簪忍轻散，快意樽中醑。
相看岂时情，襟期耐寒暑。
渊明
宋无（元代）

心寄羲皇上，生逢晋宋时。风流千古意，只有杜鹃知。
满庭芳·残梅
李清照（宋代）

小阁藏春，闲窗锁昼，画堂无限深幽。篆香烧尽，日影下帘钩。手深江梅渐好，又何必、临水登楼。无人到，寂寥浑似，何逊在扬州。
从来，知韵胜，难堪雨藉，不耐风揉。更谁家横笛，吹动浓愁。莫恨香消雪减，须信道、扫迹情留。难言处，良宵淡月，疏影尚风流。
和酥花二章 其一
杨杰（宋代）

姑射山中冰雪肤，造花凭仗箸头酥。生成自有神仙术，点化亦同天地炉。

全用阴功催气候，不从凡土起根株。顿教寒处萌春物，邹律回阳得似无。
送人入杭寻弟及谒山村先生
善住（元代）

之子难忘骨肉情，远寻仲弟入杭城。好山半乡舟中看，佳句多于枕上成。

驿路牛羊归暮色，江桥鼓角动秋声。端淳耆旧今无几，为问湖边老净名。
再用才子富文华校雠天禄阁韵赠周教授
陈造（宋代）

穷途有快意，辟席得异闻。
青天千万里，翳日带烟云。
今者君子后，满窥崔蔡文。
当此阵堂堂，叹我提孤军。
挽郭知府
李祥（宋代）

平生孤苦范希文，盖世功名自立身。
要识乡闾称孝子，定知宗社作忠臣。
一麾未足抟云翼，五鼎犹怀念棘薪。
怅望新阡无路到，他年宿草亦沾巾。
司马相如
叶舒璐（清代）

挑得琴心正倦游，垆边尚典鹔鹴裘。《长门》解为他人赋，却惹闺中怨《白头》。
论语绝句 其三十七
张九成（宋代）

子心俯仰一无欺，由也升堂尚不知。疾病如何犹请祷，孰分上下与神祇。
观彭子与苏子别有作 其二
屈大均（明代）

山木歌残不自持，情深重使越人悲。天南自此多连理，细叶榕阴满水湄。
送韩屿秀才南游
赵湘（宋代）

杨柳一蝉清，关河九日行。
却来时未熟，此去雨初晴。
仆懶嫌书重，驴幽喜骨轻。
还因得新句，山寺遍题名。
冬夕书事
田锡（宋代）

堪嗤栖屑客长安，风雪加添近腊寒。
冻笔呵来书字淡，孤灯挑腊向窗残。
十年苦思诗千首，一夕回肠事万端。
家住天涯归未得，岭梅江蓼自辛酸。
宫词四首
李邴（宋代）

鲛绡泪滴鸳鸯冷，月上栏杆照孤影。
踯躅开花过粉墙，辘轳汲水敲金井。
赏梅
李龙高（宋代）

我爱溪桥半树开，几回觅句当衔杯。
江南不欠花如雪，自是游人不看来。
谢王立之送蜡梅五首 其一
晁补之（宋代）

未教落素混冰池，且看轻黄缀雪枝。越使可因千里致，春风元自未曾知。
郊庙歌辞。享太庙乐章。咸宁舞
佚名（唐代）

於铄丕嗣，惟帝之光。羽籥象德，金石荐祥。

圣系无极，景命永昌。神降上哲，维天配长。
清正庵
仇远（元代）

秦女吹箫蹑彩霞，孤茔幽馆掩梨花。
龙盘金写崇真字，犹是宁王赐嗣华。
满江红
赵希蓬（宋代）

干结青铜，根走石、参天古柏。最好是、苍阴不怕，火云如血。雪里直疑神物护，雨余任待霜皮湿。但只愁、涧底老风烟，无人识。

栋梁用。知难缺。轮囷辈，俱非匹。望长松万丈，徂徕山北，一种刚姿雕样劲，共扶大厦翚斯翼。便作舟、归去也何愁，蓬莱隔。
再铸粥锅
释师范（宋代）

不解多方锢鏴成，一锤打破与重烹。
等闲脱体离窠臼，煮粥依前不是羹。
八节长欢 元日后二日，积雨新晴，偕大鸿、云臣散步城南，望铜官一带翠色，眷恋久之，不克，游南岳而返
陈维崧（清代）

竟欲成村。似曾著雨，第五桥边。盈盈临水寺，脉脉弄晴天。

溪痕入画年光惹，醉绕城、荻市茶船。最好雏春乍霁，帽侧襟偏。

群峰一笑嫣然。高低影，数行秀鬋堪怜。所袂倚风前。

凝薄恚，迎人却又迁延。恼何事，未斜阳，客子将还。

终有日、棕鞋笋屐，细续前缘。
题王觉斯画山水 其一
莫瞻菉（清代）

昨梦茫茫燕子矶，烟云渲染景依稀。山围白下青如许，留待何人赋《采薇》。
圜悟和尚赞
释德光（宋代）

才呼小玉便知归，撞破天关碎铁围。拈出东山暗号子，至今千古峭巍巍。
答张以道
项安世（宋代）

君诗不可状，似是秋兰清。急著无近色，静嗅有馀馨。

饥来食杞菊，不愿生鹅腥。长安三市里，杳杳一鸿冥。
寿东莞杜明府母李太夫人
屈大均（明代）

先公温润秦君子，令嗣循良汉大夫。八座起居房氏有，五经传授孟家无。

侯多膏泽从王母，人祝期颐似鲍姑。邑近罗浮仙药满，端阳先献石菖蒲。
寄和浮光曹九章大夫
范纯仁（宋代）

贤守班条俗易从，戴其仁厚服其功。虚心足以求民瘼，实效应须柬帝衷。

缱绻交情由道合，连绵榜契复官同。当时赐第今无几，共喜优游作老翁。
为夫子董理图籍有感
李端临（清代）

镫味难忘昔，戎曹廿二年。图书千万卷，买自卖文钱。
与陈陶处士
尚颜（唐代）

钟陵城外住，喻似玉沈泥。道直贫嫌杀，神清语亦低。

雪深加酒债，春尽减诗题。记得曾邀宿，山茶独自携。
元日望含元殿御扇开合（大历十三年吏部试）
张莒（唐代）

万国来朝岁，千年觐圣君。辇迎仙仗出，扇匝御香焚。

俯对朝容近，先知曙色分。冕旒开处见，钟磬合时闻。

影动承朝日，花攒似庆云。蒲葵那可比，徒用隔炎氛。
南乡子·画舸停桡
欧阳炯（五代）

画舸停桡，槿花篱外竹横桥。水上游人沙上女，回顾，笑指芭蕉林里住。
自昆城还茂俭携尊同伯龙无美见送
王寂贞（明代）

秋山隐隐别归桡，赖尔诸贤破寂寥。未必林宗多似许，还应茂寂兴偏饶。

行厨浣露青丝润，小榼倾霞紫珀骄。不为野夫眠思发，乘潮还向玉龙桥。
舟中追和逊卿早春即事十首
陆文圭（元代）

科斗临池学篆文，燕难带雨掠香芹。
春闺恨归来晚，南浦当是时错送君。
庆长叔招饮一桮，未釂，雪声璀然。即席走笔
杨万里（宋代）

梅花得雪更清妍，折入灯前细捻看。
下却珠帘教到地，横枝太瘦不禁寒。
三道沟
史善长（清代）

但泉甘处便成家，马粪烟中一径斜。不信此间留画本，缘杨几树护桃花。
水西寺
韩淲（宋代）

水西佳处为停车，不待丹青写作图。高下是山非甚远，回还随路未嫌迂。

留连把盏欢才洽，迤逦支筇句不无。天地之间是閒客，也须容我醉歌呼。
题杨秘监画马
赵秉文（金朝）

杨侯诗人寓于画，后身韩干前身霸。骅骝万匹落人间，一纸千金不当价。

曾貌先帝麝香骢，纸上飞出天池龙。至今画史比良乐，一洗万古凡马空。

时手画皮叹奇迹，二百年来无此笔。艰难常恨少神驹，掩图独抱龙媒泣。
义蜂行
戴表元（宋代）

山翁爱蜂如爱花，山蜂营密如营家。
蜂营密成蜂自食，翁亦藉密裨生涯。
每当山蜂采花出，翁为守关司徼遮。
朝朝暮暮与蜂狎，颇识蜂群分等差。
一蜂最大正中处，千百以次分来衙。
丛屯杂聚本无算，势若有制不敢哗。
东园春晴草木媚，漫天蔽野飞横斜。
须臾骈翼致隽永，戢戢不翅输牛车。
似闻蜜成有所献，俦类不得先摩牙。
重防覆卫自严密，虽有毒螫何由。
一朝大蜂出不戒，舂容靓饰修且姱。
蜻蜓忽来伺共怠，搏击少坠遭虾蟆。
群蜂仓皇迷所适，谒走欲死声呀呀。
求之不得久乃定，复结一聚犹如麻。
我来访翁亲自睹，捕髀不觉长咨嗟。
翁言蜂种幸蕃盛，众以义聚犹堪嘉。
乌衣槐安傅自古，蛮触分据两角蜗。
虽云彷佛存国族，徒以纪异其辞夸。
博劳舅妇恨翼短，鳖灵异姓争荒遐。
岂如兹蜂互推举，一体同气无疵瑕。
我邻翁言私诮责，扶伤早愧隋侯蛇。
况伊二毒俱下类，琐细不足劳鞭挝。
前尤往悔俱勿论，事会倚仗来尚赊。
新房才成蜂未壮，旧房委弃坠泥沙。
贺新凉 题张型钦合卺
宗婉（清代）

一管吟毫妙。数年来、诗仙草圣，众皆倾倒。今日两行花烛下，学把春山轻扫。

料深浅、自家知道。况遇新人同玉立，更颂椒、家世多才调。

珠与璧，相辉耀。

洞房深处三星照。最宜人、满庭秋艳，助它双笑。良夜条条莲漏永，罗带同心香袅。

愿早叶、梦；兰佳兆。愧我忝随葭谊未，缀芜词、也现涂鸦稿。

歌一阕，新婚好。
祷雪有感
韩琦（宋代）

灵岳祠宫尚未回，六花随祷下琼瑰。只忧风力狂无定，最喜云容重不开。

但得馀滋周畎亩，敢求娇意助樽罍。夜深犹使家人探，平地依稀几寸来。
次韵刍父秋怀
苏泂（宋代）

太史龟堂上，重来不忍看。
更无时往复，徒有竹平安。
世事翻仍覆，人情燠易寒。
何时一樽酒，同访小方干。
题黄居寀雀竹图二首 其二
范成大（宋代）

蔓花露下凝碧，丛竹秋来老苍。噪雀群争何事，么禽自啭清篁。
胡蝶儿 拟张泌
陈洵（清代）

胡蝶儿。缕金衣。画罗宫扇晚春宜。扇圆刚贴伊。

惊袖君休笑，随身未暂离。风流真个粉墙窥。管教狂眼迷。
又和赵路分韵 其二
韩淲（宋代）

小桥晴步正徐徐，谁把诗笺满意书。且读且思归且叹，山林丘壑我邻居。
听雨堂二首
赵蕃（宋代）

竹径参差人不知，窈然终日坐题诗。
我来欲去仍遗恨，不见萧萧风雨时。
徐戢斋父母重修青云桥县喜而有赋二首 其一
陈恭尹（清代）

双峰如戟列高冥，霁月长悬满县庭。已播仁风成化国，更陪堤县应图经。

七桥流水融融碧，十里新松宛宛青。谁似四明明令尹，并将幽致托山灵。
游子吟
李益（唐代）

女羞夫婿薄，客耻主人贱。
遭遇同众流，低回愧相见。
君非青铜同，何事空照面。
莫以衣上尘，不谓心如练。
人生当荣盛，待士勿言倦。
君看白日驰，何异弦上箭。
观舆图有感（五首）
赵滂（宋代）

朝雨茅茨湿，披图叹禹功。
山河一掌上，宇宙九畴中。
水性惟趋下，民生本易穷。
胼胝岂无事，大智与天通。¤
送吴天章归中条 其一
王士祯（清代）

二月春芜绿，纷纷蝴蝶飞。花朝逢暮雨，寒食减征衣。

道路谁知己，登临不当归。中条多水竹，此去掩荆扉。
道复西斋古石
文徵明（明代）

玲珑苍壁太湖姿，浪蚀沙淘面面奇。百穴晴窗通玉女，一拳小石梦仇池。

乍逢合下南宫拜，欲咏还输白傅词。便拟高斋题列岫，朝来秀色满檐帷。
颂古十首
释师体（宋代）

三清道士无仙骨，八教阇梨毁梵书。
黑添崑崙舞华鼓，天亲无著暗嗟吁。
书无相道人庵
贯休（唐代）

造化太茫茫，端居紫石房。心遗无句句，顶处有霜霜。

白鹿眠枯叶，清泉洒毳囊。寄言疑未决，须道雪溪旁。
送宋休远之蜀任
张说（唐代）

求友殊损益，行道异穷申。缀我平生气，吐赠薄游人。

结恩事明主，忍爱远辞亲。色丽成都俗，膏腴蜀水滨。

如何从宦子，坚白共缁磷。日月千龄旦，河山万族春。

怀铅书瑞府，横草事边尘。不及安人吏，能令王化淳。
偈倾一百六十九首
释智朋（宋代）

人人自有光明在，看时不见暗昏昏。
这个岂不光明，一一闻见分明。
游委羽山次孙邦采韵
高材（明代）

糁糁松花树树金，仙人跨鹤剩空林。洞门方石还遗迹，鼎里玄丹独悟心。

笑我未除湖海气，怜君能发凤鸾吟。青春况是天崖暮，莫惜花前酒重斟。
贤者之孝二百四十首 其六十三 韦孟
林同（宋代）

去王犹讽谏，怀祖重伤情。谁识有韦孟，人惟说穆生。
立秋日喜雨寄楚老
方樗（宋代）

抱疾不安枕，且为枯旱忧。俄然垂豹雾，莫是捲龙湫。

烈焰全收暑，新凉正得秋。客谁讥褦襶，吾欲咏瓯窭。

机杼松台邃，琴书竹户幽。西田宜早穫，却共虎溪游。
寄杜仲观
贺铸（宋代）

中春雨收霁，与子登丛台。
形胜宛然在，太行西北来。
无情百尺土，千载未摧颓。
四顾发悲啸，凄风振颐颏。
淩高气象变，似不容徘徊。
下出破禅刹，断碑生紫苔。
严公赋怀古，复使後人哀。
西寻王氏园，一径趋城隈。
老竹未萌笋，繁花如雪开。
惠然丘少年，逸躅欣攀陪。
小榭罗醼豆，开帘按俳诙。
招呼缈缥人，晚镜催妆梅。
水调唱金缕，云罍浮玉醅。
倾觞敢惜醉，忘著接{上罒下离}回。
明日遂分首，旧游安在哉。
我为东徐官，客鬓栖尘埃。
君调南康吏，江山役清才。
西风吹去雁，尺纸为君裁。
我已困摧辱，壮心如湿灰。
行将隐名姓，采药孙登嵬。
异日傥相过，衡门翦蒿莱。
谢猿皮
齐己（唐代）

贵向猎师家买得，携来乞与坐禅床。

不知摘月秋潭畔，曾对何人啼断肠。
和梅边汪提干
释道璨（宋代）

我梦稽山阴，茂林映修竹。
鉴湖八百里，眼乍不盈掬。
管领天下清，此乐梅边独。
几欲驱车去，云根夜同宿。
山空秋月明，安期未可卜，
蓬莱水清浅，褰裳同往复。
径谒蔡少霞，不待青童覆。
共草新宫铭，调高语圆熟。
颂古四十四首
释师范（宋代）

闪烁旌旗骤往来，几人遥望起疑猜。
此时若得樊公脚，一踏鸿门两扇开。
临川忆旧
吴锡畴（宋代）

漫浪同为逆旅人，倏然离合入思频。
清明上巳多愁雨，芍药荼釄各殿春。
不改交情山翠旧，渐添老色鬓华新。
近来世念寒烟薄，已办青蓑理钓纶。
楚辞章句
王逸（两汉）

昔者孔子睿圣明哲，天生不群，定经术，删《诗》《书》，正《礼》《乐》，制作《春秋》，以为后法。门人三千，罔不昭达。临终之日，则大义乖而微言绝。

其后周室衰微，战国并争，道德陵迟，谲诈萌生，于是杨、墨、邹、孟、孙、韩之徒，各以所知，著造传记，或以述古，或以明世。而屈原履忠被谮，忧悲愁思，独依诗人之义而作《离骚》，上以讽谏，下以自慰。遭时暗乱，不见省纳，不胜愤懑，遂复作《九歌》以下凡二十五篇。楚人高其行义，玮其文采，以相教传。

至于孝武帝，恢廓道训，使淮南王安作《离骚经章句》，则大义粲然。后世雄俊，莫不瞻慕，舒肆妙虑，缵述其词。逮至刘向内校经书，分为十六卷。孝章即位，深弘道艺，而班固、贾逵复以所见改易前疑，各作《离骚经章句》。其余十五卷，阙而不悦。又以壮为状，义多乖异，事不要括。今臣复以所识所知，稽之旧章，合之经传，作十六卷章句。虽未能究其微妙，然大指之趣略可见矣。

且人臣之义，以忠正为高，以伏节为贤。故有危言以存国，杀身以成仁。是以伍子胥不恨于浮江，比干不悔于剖心，然后忠立而行成，荣显而名著，若夫怀道以迷国，详愚而不言，颠则不能扶，危则不能安，婉娩以顺上，逡巡以避患，虽保黄耇，终寿百年，盖志士之所耻，愚夫之所贱也。今若屈原，膺忠贞之质，体清洁之性，直如砥矢，言若丹青，进不隐其谋，退不顾其命，诚绝世之行，俊彦之英也。而班固谓之露才扬己，竞于群小之中，怨恨怀王，讥刺椒、兰，苟欲求进，强非其人，不见容纳，忿恚自沉，是亏其高明，而损其清洁者也。昔伯夷、叔齐让国守分，不食周粟，遂饿而死，岂可复谓有求于世而怨望哉？且诗人怨主刺上曰：“呜呼小子，未知臧否。匪面命之，言提其耳。”风之语，于斯为切。然仲尼论之，以为大雅。引此比彼，屈原之词，优游婉顺，宁以其君不智之故，欲提携其耳乎？而论者以为露才扬己，怨刺其上，强非其人，殆失厥中矣。

夫《离骚》之文，依托五经以立义焉。“帝高阳之苗裔”，则“厥初生民，时惟姜嫄”也，“纫秋兰以为佩”，则“将翱将翔，佩玉琼琚”也。“夕揽洲之宿莽”，则《易》“潜龙勿用”也。“驷玉虬而乘鹥”，则“时乘六龙以御天”也。“就重华而陈词”，则《尚书》咎繇之谋谟也。登昆仑而涉流沙，则《禹贡》之敷土也。故智弥盛者其言博，才益多者其识远。屈原之词，诚博远矣。自终没以来，名儒博达之士，著造词赋，莫不拟则其仪表，祖成其模范，取其要眇，窃其华藻。所谓金相玉质，百世无匹，名垂罔极，永不刊灭者矣。
九日奉呈同僚四绝句
陈傅良（宋代）

临风遮莫晚山佳，自古功名看鬓华。
幸自不知余种种，可教容易落乌纱。
绝命词
范承谟（清代）

一笑襟开万怒平，龙兴有寺葬真卿。执旗厉鬼争前导，扫尽穿墙穴壁鼪。
宿水亭
鲍溶（唐代）

雕楹彩槛压通波，鱼鳞碧幕衔曲玉。

夜深星月伴芙蓉，如在广寒宫里宿。
挽陈东湖
赵必象（宋代）

诸公凋谢尽，此老鲁灵光。
笔砚生涯旧，诗书福泽长。
春园名独乐，秋圃赋寒香。
谁续斯文脉，元方与季方。
禅人写真求赞
释正觉（宋代）

乔乔楚楚，丛林规矩。
萎萎羸羸，枯木风姿。
宗乘壁挂口，师友雪生眉。
住山事拙束三篾，对月机鸣度一丝。
颠毛间白发，眉睫裹青瞳。
食指一肩重，门风四壁空。
诸根亡偶宗家妙，万虑不摇心匠工。
水调歌头 缑山夜歌
元好问（金朝）

石坛洗秋露，乔木拥苍烟。缑山七月笙鹤，曾此上宾天。为问云间嵩少，老眼无穷今古，夜乐几人传。宇宙一丘土，城郭又千年。一襟风，一片月，酒尊前。王乔为汝轰饮，留看醉时颠。杳杳白云青嶂，荡荡银河碧落，长袖得回旋。举手谢浮世，我是饮中仙。
后天易吟三十首 其七
方回（元代）

兑泽何言说，秋成看水田。黄云万万顷，滋润作丰年。
谢惠补之送梁杲墨
袁说友（宋代）

江南黟歙千峰长，盘纡融结百鸟颃。
钟灵孕秀山之玉，中有石墨时伏翔。
曹公万斤如赢粮，士龙二螺石髓香。
人间那得制笔郎，此物我亦成空囊。
松煤仅贮陈玄光，磨楯未办文檄梁。
知公腹稿夸成章，梦中盈袖方椟藏。
仲将一点容升堂，佳哉秀句来一方。
愧我学书临池旁，幸公琼报毋相忘。
鹧鸪天·红晕香腮粉末匀
谢逸（宋代）

红晕香腮粉末匀。梳妆闲淡稳精神。谁知碧嶂清溪畔，也有姚家一朵春。眉黛浅，谁为颦。莫将心事付朝云。坐中有客肠应断，忘了酴醿架下人。
盛暑得竹簟甚精戏为之赋
张扩（宋代）

南山小箨龙，离立管苍苍。旧任管城子，脱帽栖文房。

诗书每误管，或得败冢殃。泠鸠稍知音，与致雏凤凰。

人云不如肉，笨伯岂我当。何如碎其管，织翠供文章。

舒卷得自试，作配六尺床。主人冰玉洁，风味如潘郎。

奉管无长物，却暑有奇方。空庭贮明月，皎皎夜未央。

卧看河汉移，使我侵肌凉。床间老夫人，面冷如严霜。

相与有瓜葛，未用或参商。孤高自可守，炎热安得长。

君看白羽扇，秋后徒悲伤。
贺李临海雨
释居简（宋代）

唤得蜿蜒觉黑甜，油然云气起沉潜。一声霹雳飞寥泬，三日霶𩃱洗赫炎。

水足旧畦仍浸闸，夜凉新月又窥檐。令君后乐先黎庶，大有今年不再占。
念奴娇（三和）
刘克庄（宋代）

戏衫抛了，下棚去、谁笑郭郎长袖。小小草庵无宝贝，何必神呵鬼守。黄奶篝灯，青奴拂榻，莫要他桃柳退之二妾。客来问字，此翁高卧摇首。

仿佛曾子当年，商歌满屋，衣不完衿肘曾子捉衿而肘见。混沌若教休凿窍，巧历安知其寿。文叔故人，仲华几个，输与羊裘叟。浮生如寄，切身之物惟酒。
循梅道中遣人如江南走笔寄诸季十首 其九
李纲（宋代）

触热冒氛疠，怀家思弟昆。早行青嶂月，夜泊绿林村。

且喜江南近，休将塞北论。凭高望吴越，黯黯更销魂。
禁火
欧阳修（宋代）

火禁开何晚，春芳半已凋。
柳风兼絮坠，榆雨带钱飘。
泪翦兰膏尽，弦亏桂魄消。
祓兰流水曲，游禊一相招。
和门下武相公春晓闻莺
王建（唐代）

侵黑行飞一两声，春寒啭小未分明。

若教更解诸馀语，应向宫花不惜情。
玉团儿　白杜鹃花
屈大均（明代）

春心伤尽啼无血。化为花，枝枝似雪。色已瑶姬，魂犹望帝，长含霜月。

红颜一夕成白发。笑冰姿、胭脂尽脱。暮雨蚕丛，朝烟剑阁，谁怜凄绝。
幽居四景 其三 窗月
张玉娘（宋代）

山月流素晖，小窗绝嚣响。四壁寂无声，合座生灵爽。
南斋
贾岛（唐代）

独自南斋卧，神闲景亦空。有山来枕上，无事到心中。

帘卷侵床月，屏遮入座风。望春春未至，应在海门东。
南堂杂兴八首 其二
陆游（宋代）

新凉一夜入郊墟，晨起衣巾爽有馀。燕欲委巢雏尽去，扇犹在手意先疏。

题诗又满牛腰束，采乐常携鸦觜锄。湖上从今风月好，不妨随处命篮舆。
无题
缪鉴（元代）

漠漠冥鸿万里飞，倚兰身与白云齐。
中原山色青如旧，惟有时人眼力低。
和潘子弃韵
屠性（元代）

云林精舍傍岩阿，中有行吟十二窝。陆羽泉清童汲惯，潘郎诗好客酬多。

茅山猿鹤惊春晓，楚水鱼龙落夜波。归去不成千里别，抱琴重约听樵歌。
和红蕉二首 其一
吕陶（宋代）

嫩青丛里色何如，猩血虽红莫夺朱。晓荐赤璋开缫藉，夜燃绛蜡照珊瑚。

秾华如擘霞光纸，芳价堪酬明月珠。欲识此花坚与否，愿将真偈叩文殊。
初秋夜坐二首 其一
赵雍（元代）

夜深庭院寂无声，明月流空万影横。坐对荷花两三朵，红衣落尽秋风生。
观王推官园牡丹
韩琦（宋代）

风养花王接舜薰，始知仙圃别藏春。欣闻东道招来数，得见西京谱外新。

九萼压丛看易失，万金邀客日须频。群芳面我应相识，便是宜轻不退人。
诸刹以水激硙磨殊可观为赋此诗
李纲（宋代）

叠石壅寒派，湍流泻回溪。谁将方便智，成此妙圆机。

轮辐互高下，波涛郁翻飞。磨牙递旋斡，硙杵纷昂低。

玉粒已粲粲，琼花亦霏霏。虽存机械巧，利泽成博施。

试语汉阴老，使知浑沌非。惟当善用心，功与天地齐。
白莲
李光（宋代）

白色莲花也自奇，亭亭水面半开时。恰如西子新妆了，未把胭脂污玉肌。
蟹至十数日而异时特贵贫者只得忍口薄暮有以
方岳（宋代）

蟹之风月元无价，只卖百钱那是钱。
醉堕多生贪爱业，贫随现在喜欢缘。
以名怒尔吾何敢，谓腹负予谁不然。
新与客尝秋已老，岂堪持到菊花前。
封丘作
高适（唐代）

封丘作
我本渔樵孟诸野，一生自是悠悠者。
乍可狂歌草泽中，宁堪作吏风尘下？
只言小邑无所为，公门百事皆有期。
拜迎长官心欲碎，鞭挞黎庶令人悲。
归来向家问妻子，举家尽笑今如此。
生事应须南亩田，世情尽付东流水。
梦想旧山安在哉，为衔君命且迟回。
乃知梅福徒为尔，转忆陶潜归去来。（版本一）

封丘县
我本渔樵孟诸野，一生自是悠悠者。
乍可狂歌草泽中，宁堪作吏风尘下？
只言小邑无所为，公门百事皆有期。
拜迎长官心欲破，鞭挞黎庶令人悲。
悲来向家问妻子，举家尽笑今如此。
生事应须南亩田，世情尽付东流水。
梦想旧山安在哉，为衔君命且迟回。
乃知梅福徒为尔，转忆陶潜归去来。（版本二）
偈颂一百零二首
释绍昙（宋代）

南宕湖边，天台山上。
踏断石桥，绝人来往，
难透无过者。一关望崖，
多少空惆怅。握不成拳，
伸不成掌。活语翻成死款招，
谩骂说藕丝牵托玉象。
虞美人（月下听琴，西湖作）
吕胜己（宋代）

横波清翦西湖水。黛拂吴山翠。藕丝衫子水沈香。坐久冰肌玉骨、起微凉。

金徽泛柳听佳句。叠叠胎仙舞。曲终松下小盘桓。风露泠泠、直欲便骖鸾。
赪桐花
施士燝（清代）

嘉卉向荣日，翘翘百尺桐。阴浓金井北，蕊缀玉楼东。

未绽离离乳，先攒六六丛。龙门看似霁，焦听净于穹。

花茜三春暖，凤翻五色风。菶萋应待翙，梓椅谩誇同。
雨后
赵文（宋代）

雨后临池草色浮，小楼欲上又还休。
儿童问我悲何事，忽见山茶长一头。
曹娥庙二首 其一
陈造（宋代）

处死稽缃素，求名每寂寥。纷纷等枯冢，凛凛独高标。

玉刻龟趺字，风驱水伯潮。英魂俨如在，楚些未须招。
奉和御製读宋书
夏竦（宋代）

镇恶才明举，英雄想冠时。
推锋平内侮，直指定西陲。
向使鸿动就，宁忧霸业衰。
如何丧文召，遗烈漫伤咨。
宫词（十八首）
张凤翔（明代）

自谢南荒十二年，焚香得侍玉皇前。
绛罗误露春初笋，能遣君王重爱怜。
西江月
张抡（宋代）

冬至一阳初动，鼎炉光满帘帏。五行造化太幽微。颠倒难穷妙五。

遇此急须进火，速修犹恐迟迟。茫茫何处问天机。要悟须凭师指。
属疾
刘筠（宋代）

暂困秦王痔，无疑广客蛇。
职清唐内相，宅僻鲁东家。
行药虹梁阔，披襟蕙径斜。
香凝虚白室，露泫紫微花。
冰饮何尝热，琼餐益自嘉。
熊经仙有术，龟息寿无涯。
珍簟裁湘竹，轻巾覆越纱。
逍遥成雅咏，属和肯容巴。
好事近（何希渊生日）
王之道（宋代）

春色到梅梢，人在东风清嚏。曾见少微初降，蔼龙泉佳气。

功名富贵属多才，如子已无几。造物恰同予意，放骅骝千里。
梁明堂登歌五首 其四 歌白帝辞
沈约（南北朝）

神在秋方，帝居西皓。允兹金德，裁成万宝。鸿来雀化，参见火斜。

幕无玄鸟，菊有黄华。载列笙磬，式陈彝俎。灵罔常怀，惟德是与。
偈颂二百零五首
释正觉（宋代）

只者一缝大小，饱丛林汉分晓。
点头言语，丁宁摆手。
舌头狤獠不狤獠，人人脚下长安道。
送张五諲归宣城
王维（唐代）

五湖千万里，况复五湖西。渔浦南陵郭，人家春谷谿.

欲归江淼淼，未到草萋萋。忆想兰陵镇，可宜猿更啼。
郭氏山林十六詠韫玉巖
陆游（宋代）

苍崖韫白璧，欲上渺无路。
但照太史占，虹气贯寳婺。